### NN 150/2024 (20.12.2024.), Odluka o izmjenama Odluke o eksternalizaciji

HRVATSKA NARODNA BANKA

2474

Na temelju članka 111. i članka 101. stavka 2. Zakona o kreditnim institucijama (»Narodne novine«, br. 159/2013., 19/2015., 102/2015., 15/2018., 70/2019., 47/2020., 146/2020., 151/2022. i 145/2024.; u nastavku teksta: Zakon o kreditnim institucijama) i članka 43. stavka 2. točke 10. Zakona o Hrvatskoj narodnoj banci (»Narodne novine«, br. 75/2008., 54/2013. i 47/2020.) guverner Hrvatske narodne banke donosi

ODLUKU

O IZMJENAMA ODLUKE O EKSTERNALIZACIJI

Članak 1.

U Odluci o eksternalizaciji (»Narodne novine«, br. 118/2020. i 139/2022.) u članku 2. stavak 1. mijenja se i glasi:

»(1) Odredbe ove Odluke primjenjuju se na kreditne institucije sa sjedištem u Republici Hrvatskoj koje su u skladu sa Zakonom o kreditnim institucijama dobile odobrenje za rad.«

Članak 2.

Članak 3. mijenja se i glasi:

»(1) Pojedini pojmovi koji se upotrebljavaju u ovoj Odluci imaju istovjetno značenje kao pojmovi upotrijebljeni u Zakonu o kreditnim institucijama.

(2) Pojedini pojmovi koji se upotrebljavaju u ovoj Odluci imaju sljedeće značenje:

1) funkcija je usluga, proces ili aktivnost

2) podeksternalizacija je situacija u kojoj pružatelj usluga povjerava obavljanje eksternalizirane funkcije ili dijela funkcije drugom pružatelju usluga (podizvođač)

3) usluge računarstva u oblaku (engl. cloud) jesu usluge koje se pružaju putem računarstva u oblaku, odnosno model kojim se na zahtjev omogućuje široko rasprostranjen, pogodan mrežni pristup zajedničkom skupu podesivih računalnih resursa (npr. mreže, poslužitelji, uređaji za pohranu podataka, aplikacije i usluge) koji se mogu trenutačno pribaviti i otpustiti uz minimalnu upravljačku aktivnost ili prisutnost pružatelja usluge

4) javni oblak jest infrastruktura za usluge računarstva u oblaku kojoj može pristupiti šira javnost

5) privatni oblak jest infrastruktura za usluge računarstva u oblaku kojoj može pristupiti samo jedna institucija

6) zajednički oblak jest infrastruktura za usluge računarstva u oblaku dostupna samo određenoj skupini institucija, uključujući nekoliko institucija iz jedne grupe

7) hibridni oblak jest infrastruktura za usluge računarstva u oblaku sastavljena od dviju ili više različitih infrastruktura za usluge računarstva u oblaku

8) ključna ili važna funkcija kako je utvrđena člankom 5. ove Odluke.«

Članak 3.

U članku 5. stavku 1. podstavku 1. točki a) podtočki ii. riječi: »(»Narodne novine«, br. 65/2018. i 17/2020.)« zamjenjuju se riječima: »(»Narodne novine«, br. 65/2018., 17/2020., 83/2021., 151/2022. i 85/2024.)«.

U podtočki iii. riječi: »(»Narodne novine«, br. 66/2018.)« zamjenjuju se riječima: »(»Narodne novine«, br. 66/2018., 114/2022. i 136/2024.)«.

U podtočki iv. riječi: »(»Narodne novine«, br. 64/2018.)« zamjenjuju se riječima: »(»Narodne novine«, br. 64/2018., 114/2022. i 136/2024.)«.

Stavak 2. mijenja se i glasi:

»(2) U smislu ove Odluke eksternalizirana funkcija potrebna za obavljanje aktivnosti u sklopu temeljnih poslovnih linija ili ključnih funkcija iz članka 4. stavka 2. točaka 42. i 120. Zakona o sanaciji kreditnih institucija i investicijskih društava (»Narodne novine«, br. 146/2020., 21/2022. i 27/2024.) te onih koje je utvrdila kreditna institucija na temelju kriterija iz članaka 6. i 7. Delegirane uredbe Komisije (EU) 2016/778 jest ključna ili važna funkcija, osim ako kreditna institucija utvrdi da nepružanje eksternalizirane funkcije ili neodgovarajuće pružanje eksternalizirane funkcije ne bi imalo negativan utjecaj na operativni kontinuitet temeljne poslovne linije ili ključne funkcije.«

Članak 4.

U članku 10. stavci 1. i 2. mijenjaju se i glase:

»(1) Ako kreditna institucija eksternalizira funkciju izravno povezanu s pružanjem bankovnih usluga ili osnovnih financijskih usluga na pružatelja usluge iz Republike Hrvatske ili druge države članice Europske unije te ako je za njihovo obavljanje potrebno odobrenje ili registracija nadležnog tijela u državi članici u kojoj ta institucija ima odobrenje za rad, mora biti ispunjen jedan od sljedećih uvjeta:

1) pružatelj usluga ima odobrenje za obavljanje te funkcije koje je izdalo nadležno tijelo ili je upisan u odgovarajući registar pri nadležnom tijelu za obavljanje te funkcije ili

2) pružatelj usluga ovlašten je obavljati tu funkciju, ako je takvo posebno ovlaštenje za obavljanje te funkcije određeno propisima.

(2) Ako kreditna institucija eksternalizira funkciju izravno povezanu s pružanjem bankovnih usluga ili osnovnih financijskih usluga na pružatelja usluge iz treće zemlje te ako je za njihovo obavljanje potrebno odobrenje ili registracija nadležnog tijela u državi članici u kojoj ta institucija ima odobrenje za rad, moraju biti ispunjeni sljedeći uvjeti:

1) pružatelj usluga ima odobrenje ili je upisan u odgovarajući registar pri nadležnom tijelu za obavljanje te funkcije u trećoj zemlji te ga nadzire relevantno nadzorno tijelo i

2) sklopljen je odgovarajući sporazum o suradnji između Hrvatske narodne banke i nadzornog tijela pružatelja usluga iz te treće zemlje.«

Članak 5.

U članku 13. stavku 2. točka 13. mijenja se i glasi:

»13) odredbu o ovlastima sanacijskog tijela na temelju Zakona o sanaciji kreditnih institucija i investicijskih društava, posebice ovlasti iz članaka 104. i 108. istoga zakona u koje su prenesene ovlasti sanacijskog tijela iz članaka 68. i 71. Direktive 2014/59/EU, uz opis bitnih sastojaka ugovora«.

Članak 6.

Ova Odluka stupa na snagu osmoga dana od dana objave u »Narodnim novinama«.

O. br.: 455-091/12-24/BV

Zagreb, 16. prosinca 2024.

Guverner
 Boris Vujčić, v. r.